Lørdag eftermiddag ved 16-tiden blev en mand på parkeringspladsen ved Meny på toppen af Skalborg Bakke udsat for et røveriforsøg. - En mand befinder sig på parkeringspladsen ved sin bil, da han bliver antastet af to personer. De forsøger at fravriste ham bilnøglerne, og den ene har en foldekniv i hånden, som han viser til den forurettede for at true, siger Torben Larsen, vagtchef ved Nordjyllands Politi. Men røveriforsøget mislykkedes og de to unge mænd løb fra stedet. Derfor satte Nordjyllands Politi massivt mandskab og hundepatruljer ind for at finde gerningsmændene. Og det gjorde de mindre end en time efter - én kilometer væk fra gerningsstedet, hvor de to mænd i bar overkrop blev anholdt. Vagtchefen fortæller, at det var den forurettede selv, der anmeldte hændelsen, og at "han naturligvis var chokeret".

Referat:
Kort før klokken 17 anholdt Nordjyllands Politi to mænd for røveriforsøg.